KYK: Mark Banks met 'pure onsin' | Netwerk24
KYK: Mark Banks met 'pure onsin'
Deur AJ Opperman 16 Mei 2019 20:00
Hy kan glad nie ysskaats nie, bieg die komediant Mark Banks ondanks die titel van sy nuwe eenvanvertoning, Mark Banks on Ice.
Dié "80 minute van pure onsin", soos Banks dit stel, word van 5 tot 30 Junie in Pieter Toerien se Studioteater by Montecasino in Fourways, Johannesburg, aangebied.
"Die verhoog is buitendien te klein vir 'n ysskaatsbaan. Dit is net ek, en ek het nog niks hiervan voorheen in 'n konsert kwytgeraak nie."
Banks wat onlangs 60 jaar geword het, wil eerder 'n klomp dinge vier.
"Ons as Suid-Afrikaners moet bietjie na die goeie sy van dinge kyk. Eerstens dink ek kan ons dit vier dat ons nog hier is. Ook die feit dat ons werk het, en indien nie dat baie mense die visie het om werk vir hulself te skep."
Banks is nooit presies seker waar sy idees vandaan kom nie.
Hy praat oor die entrepreneur en ingenieur Elon Musk, uitvoerende hoof van SpaceX, se planne vir wêrelddominasie, mense wat jy raakloop wat saam met jou op skool was en die sekerheidsmaatreëls in Johannesburg.
"Ag, en eintlik maar net hoe om die lewe oor die algemeen te hanteer. Ek vier ook komedie – ek is nou in my 60ste jaar. Ek kyk ook na hoe komedie oor die jare verander het. Ek vind dit soms moeilik om in sekere rigtings van komedie te beweeg, maar dit is 'n bedryf wat ongelooflik uitbrei."
Banks het Maandag teruggekeer van twee komediefeeste in Australië.
"Ek sweer daar is meer Suid-Afrikaners in Australië as in Suid-Afrika. Die een is in Perth en die ander in Sydney. Ek sweer daar is deesdae meer komediante as wat daar dokters is."
Banks beplan beslis om nie die nuus van die dag te laat verby gaan sonder om kommentaar daaroor te lewer nie.